Seoses laulupeo ja õllesummeri üritustel esinenud rohkete taksoteenuse osutamise nõuete rikkumistega ja eelseisva Madonna kontserdiga pöörab Tallinna munitsipaalpolitsei elanike tähelepanu mõningatele taksoveo eeskirja nõuetele.    Taksojuht on kohustatud teenindamise algul lülitama sisse taksomeetri ning sõidu lõppedes esitama kliendile taksomeetri printeril trükitud kviitungi, millele on märgitud sõidu täpne tasu ning muud  rekvisiidid. Taksojuhil ei ole õigust nõuda sõitjalt taksomeetri näidust kõrgemat sõidutasu, teatas mupo.    Mõningad seadustest mitte lugupidavad taksojuhid, kasutavad ära inimeste teadmatust Tallinnas kehtestatud taksoveo eeskirja nõuetest ning nõuavad klientidelt välja ebamõistlikult suuri summasid teenuse osutamise eest, pakkudes taksoteenust kokkuleppehindadega. Soovitame linlastel keelduda selliste kokkulepete sõlmimisest ning nõuda taksoteenust vastavalt hinnakirjale, mis on  nõuetekohaselt kleebitud takso parempoolse tagaukse klaasile ja armatuurlaua paremale poolele, sõitjale nähtavale kohale, kommenteeris munitsipaalpolitsei juhataja Kaimo Järvik.      Järviku sõnul tasub teada, et taksojuhil ei ole õigust mõjuva põhjuseta keelduda sõitja teenindamisest. Kahjuks on tulnud ette juhtumeid, kus taksojuht keeldub klienti teenindamast, saades teada, et eelseisev sõit on vähetasuv. Selline tegevus on ebaseaduslik.    NB! Juhul, kui taksojuht keeldub kliendi teenindamisest, ei lülita sisse taksomeetrit, ei väljasta kviitungit või määrab kokkuleppehinna või esineb teisi taksoveo  eeskirja nõuete rikkumisi, palume informeerida sellest munitsipaalpolitsei korrapidajat lühinumbril 14410.    Kliki ka nendele artiklitele: